Gemengde reaksie op Mboweni-aanstellingPres. Cyril Ramaphosa skud blad met die nuutaangestelde minister van finansies, Tito Mboweni. Foto: Phando Jikelo/African News Agency(ANA) Pres. Cyril Ramaphosa se besluit om Tito Mboweni as die nuwe minister van finansies aan te stel, is Dinsdagaand met gemengde reaksie ontvang. Maroela Media het vroeër berig Ramaphosa het laat Dinsdagmiddag aangekondig dat Nhlanhla Nene as minister van finansies bedank het. Nene het aangevoer die onthullings in sy bekentenisse voor die Staatskapingskommissie, hoewel hy nie by enige oortredings geïmpliseer word nie, sal inmeng met sy werk as minister. Ramaphosa het Mboweni, voormalige president van die Reserwebank, met onmiddellike inwerkingtreding as Nene se opvolger aangestel. Gerhard van Onselen, senior ontleder by Sakeliga, meen egter dat dié aanstelling nie noodwendig ŉ positiewe skuif is nie. Hy wys daarop dat verskeie beleidsverwante uitsprake van Mboweni in die verlede nie sakevertroue sal inboesem nie. Volgens Van Onselen sal Mboweni aan sy vermoë om staatsbesteding en -skuld onder beheer te bring, gemeet word. Verder sal hy ’n beduidende invloed op belangrike regeringsbeleid uitoefen. “Mboweni neem nou beheer oor die staatskas en belastingbeleid. Dit is veral belangrik in aanloop tot die mediumtermyn-begrotingsrede later dié maand,” het hy gesê. “Mboweni het onlangs skadelike beleide gesteun, soos volle staatsbeheer van grond deur middel van grondonteiening en -herverdeling, asook dat die staat ’n 40%-eienaarskap in myne behoort te bekom. Hierdie standpunte druis in teen markvryheid en sal nie beleidsekerheid verbeter nie.” Dr. Pieter Groenewald, leier van die VF Plus, het egter gesê die party meen Mboweni is ŉ goeie keuse as minister van finansies. “Hy was vir tien jaar president van die Suid-Afrikaanse Reserwebank en het goeie finansiële ervaring. Hy het voorheen ook in die kabinet as minister van arbeid gedien. Die VF Plus sal mnr. Mboweni ŉ billike kans gun om sy staal in dié kritieke portefeulje te toon,” het Groenewald gesê. “As minister sal Mboweni bewys moet lewer dat hy die land se belange voorop stel en dat hy verantwoordelik met die belastingbetaler se geld sal omgaan.” Pres. Cyril Ramaphosa en Tito Mboweni, minister van finansies. Foto: Phando Jikelo/African News Agency(ANA) Ook die Black Business Council (BBC) het Mboweni se aanstelling verwelkom en gesê hy is die regte kandidaat om Suid-Afrika uit sy finansiële verknorsing te bestuur. “Mnr. Mboweni is ŉ veteraan… wat na ons mening in staat is om die regering se stimuluspakket te implementeer,” het Sandile Zungu, president van die BBC, gesê. “Ons sien uit daarna om ten nouste saam met mnr. Mboweni te werk om die finansies van die land se stabiliseer terwyl ons die drieledige stryd teen armoede, werkloosheid en ongelykheid aanpak.” David Maynier, die DA se skaduminister van finansies, het gemengde reaksie getoon op Mboweni se aanstelling. “Met sy ervaring sal hy die voordeel hê om onmiddellik aan die werk te spring en is hy ten minste bekend aan markdeelnemers, graderingsagentskappe en finansiële instansies wat gebeure in Suid-Afrika dophou,” het hy gesê. Maynier het egter bygevoeg dat Mboweni deur die jare soms op sosiale media as “ŉ bietjie mal” oorgekom het met omstrede uitsprake wat teen regeringsbeleide indruis. Hy het ŉ twiet van Mboweni aangehaal waarin die nuwe minister gesê het die staat moet 40% van mynmaatskappye besit, daar moet ŉ staatsbank op die been gebring word, gepaste grondgebruikbeplanning moet geïmplementeer word en daar moet ŉ “soewereine welvaartsfonds” geskep word. “Ons hoop die minister sal sy sienings duidelik maak in aanloop tot die mediumtermyn-begrotingsrede wat oor twee weke sal plaasvind,” het Maynier gesê.